78.

Izmantojot vienkāršoto metodi, jāidentificē darbības, kas uzskaitītas TKO regulas 169., 170. un 171. pantā, un jānovērtē, cik būtisks ir šo darbību apjoms un izmaksas. Nākamajos četros ielaidumos katrā no trim nozarēm aplūkoti gadījumi, kad šādas darbības ir saistītas ar būtisku attiecīgā produkta apjomu un būtiskām izmaksām saistībā ar produkta ražošanu un laišanu tirgū, un tādējādi RO var piemērot atkāpi. To var panākt, veicot vienu darbību vai apvienojot vairākas darbības, ja neviena no atkāpē uzskaitītajām darbībām pati par sevi, visticamāk, neradītu efektivitātes uzlabojumus. Katrā situācijā nepieciešams veikt individuālu novērtējumu, lai pārliecinātos, ka šo darbību radītās izmaksas un aptvertie apjomi ir pietiekami, lai radītu būtiskus efektivitātes uzlabojumus. Turpmāk sniegto piemēru mērķis nav uzskaitīt pilnīgi visas situācijas, kurās ir izmantojama vienkāršotā metode. OLĪVEĻĻAS NOZARE Būtisku efektivitātes uzlabojumu kritērija piemērošana Piemēri situācijām, kurās TKO regulas 169. pantā paredzētās kopīgās darbības var radīt būtiskus efektivitātes uzlabojumus vienkāršotās metodes piemērošanas kontekstā. i. Kopīga pārstrāde 1. Kopīga pārstrāde dažos gadījumos var radīt būtiskus efektivitātes uzlabojumus. Piemēram, tas var notikt, ja RO pārstrādā vairāk nekā pusi no olīvu apjoma, ko tās biedri ievāc olīveļļas ražošanai olīveļļas ražotnē. Olīveļļas ražotnes izveidošanai ir vajadzīgi būtiski ieguldījumi. Olīvu pārstrāde olīveļļā parasti notiek vairākos posmos: olīvu tīrīšana, olīvu spiešana, olīveļļas filtrēšana un citi procesi. Ja RO kopīgajās pārstrādes darbībās tiek saražota vairāk nekā puse no RO komercializētā olīveļļas apjoma, tad RO var radīt būtiskus efektivitātes uzlabojumus salīdzinājumā ar gadījumu, kad tās biedri censtos veikt sevis audzēto olīvu pārstrādi atsevišķi, un tādējādi tiktu izpildīti vienkāršotās metodes nosacījumi. ii. Kopīgs iepakojums, marķējums vai reklāma 2. Olīveļļas kopīga iepakošana/iepildīšana pudelēs un marķēšana dažos gadījumos var radīt būtiskus efektivitātes uzlabojumus. Piemēram, tas var notikt, ja RO veic šīs darbības attiecībā uz vairāk nekā pusi no olīveļļas spiestuvē saražotās olīveļļas apjoma, kas tiek komercializēts. Kopīgas iepakošanas/iepildīšanas un marķēšanas nodrošināšanai parasti ir vajadzīgi ievērojami ieguldījumi, lai varētu iegādāties nepieciešamās tehnoloģijas vai iekārtas. Ja RO kopīgās iepakošanas/iepildīšanas un marķēšanas darbības tiek veiktas attiecībā uz vairāk nekā pusi no olīveļļas apjoma, ko komercializē RO, tad RO var radīt būtiskus efektivitātes uzlabojumus, un tādējādi tiktu izpildīti vienkāršotās metodes nosacījumi. 3. Kopīga reklāma dažos gadījumos var radīt būtiskus efektivitātes uzlabojumus. Piemēram, tas var notikt, ja RO izstrādā un komercializē produktu ar pievienoto vērtību. Produkts “rada pievienoto vērtību”, ja tam, piemēram, piemīt no citiem produktiem atšķirīgas specifiskas īpašības, kas apmierina konkrētas klientu prasības. RO var diferencēt savus produktus atkarībā no izmantotajām ražošanas metodēm (piemēram, olīveļļa no bioloģiski audzētām olīvām) vai citiem faktoriem. Tādā gadījumā kopīga reklāma ir daļa no integrētās stratēģijas par šāda pievienotās vērtības produkta pārdošanu, un kopīgā reklāma aptver visu RO komercializēto apjomu. RO nosaka produkta prasības un nodrošina produktu atbilstību tām: tas ietver, piemēram, attiecīgo prasību izstrādi, ražošanas procesa plānošanu un kvalitātes kontroli atbilstoši prasībām, to resursu sagādi, kas ir vajadzīgi šo prasību ievērošanai, utt. Šādas integrētas pieejas izmaksas, kas gan RO, gan tās biedriem rodas saistībā ar prasību ievērošanu, ir būtiskas. Šādā gadījumā RO var radīt būtiskus efektivitātes uzlabojumus, un tādējādi tiktu izpildīti vienkāršotās metodes nosacījumi. Kopīgi nozares reklāmas pasākumi, piemēram, vispārēja olīveļļas izmantošanas veicināšana, neatbilst atkāpes prasībām, jo šādu darbību neveic atsevišķa RO, bet tā tiek koordinēta starp vienas nozares ražotājiem un/vai RO, un tās mērķis ir sniegt labumu visai nozarei, nevis tikai vienai RO. iii. Kopīga kvalitātes kontroles organizēšana 4. Kopīga kvalitātes kontroles organizēšana dažos gadījumos var radīt būtiskus efektivitātes uzlabojumus. Piemēram, tas var notikt, ja RO nodrošina nemainīgi augstu kvalitāti tās biedru saražotajiem produktiem tāpēc, ka tāda prasība ir paredzēta noteikumos, vai tāpēc, ka tas ir pieņemts standarts, piemēram, ja RO un tās biedri vēlas izpildīt pircēju prasības. RO pirmkārt palīdz sasniegt kvalitātes līmeni, sniedzot padomus un atbalstu saistībā ar ražošanas procesu. Šādā veidā RO sniedz ražotājiem tādus pakalpojumus kā konsultācijas par to, kā labāk izmantot fitosanitāros līdzekļus, citas ķīmiskās vielas un mēslošanas līdzekļus, kā arī par labākām ražošanas metodēm, saimniecībā veiktās ražošanas problēmu risināšanu, regulatīvajiem jautājumiem un pārbaudēm, tādējādi palīdzot ražotājam iegūt kvalitatīvu produktu. Otrkārt, RO veic arī testēšanu (patstāvīgi vai kā ārpakalpojumu), lai pārbaudītu kvalitāti olīveļļai (laboratoriskas pārbaudes attiecībā uz skābumu un pesticīdu klātbūtni, organoleptisko īpašību pārbaude utt.), ko saražojuši tās biedri un RO komercializēs. Šādu testēšanu veic, lai neatkarīgiem sertificētājiem vai kontrolētājiem pierādītu, ka produkti atbilst regulatīvajām vai standarta prasībām, un/vai lai pierādītu pircējam, ka produkts atbilst viņa prasībām. Visām šīm darbībām ir ievērojamas izmaksas, ja tās tiek veiktas attiecībā uz vairāk nekā pusi no olīveļļas apjoma, ko komercializē RO. Šādā gadījumā RO, visticamāk, radīs būtiskus efektivitātes uzlabojumus, jo atsevišķam biedram tādu pašu rezultātu sasniegšana patstāvīgi izmaksātu ievērojami vairāk. Šādā gadījumā RO var radīt būtiskus efektivitātes uzlabojumus, un tādējādi tiktu izpildīti vienkāršotās metodes nosacījumi. iv. Kopīga izplatīšana Kopīga izplatīšana var ietvert šādas darbības: kopīga transportēšana, izplatīšanas centra vai tirdzniecības infrastruktūras izveide un/vai pārdošanas platformas organizēšana. 5. Kopīga transportēšana dažos gadījumos var radīt būtiskus efektivitātes uzlabojumus. Piemēram, tas var notikt, ja RO organizē transportēšanu no olīvu audzēm līdz pārstrādes vietai (olīveļļas ražotnei) vairāk nekā pusei no RO komercializētās olīveļļas apjoma vai ja RO organizē transportēšanu no vairākām olīveļļas ražotnēm līdz iepakošanas/iepildīšanas un marķēšanas vietai vairāk nekā pusei no RO komercializētās olīveļļas apjoma. Transporta izmaksas veido būtisku daļu no izmaksām, kas saistītas ar produkta ražošanu un laišanu tirgū. Šajā situācijā RO var organizēt transportēšanu efektīvāk nekā tad, ja RO biedri to darītu atsevišķi. Piemēram, RO var gūt apjomradītus ietaupījumus, transportējot lielākus apjomus, apkopojot vairākus pārvadājumus un samazinot izkraušanas un kravas apstrādes izmaksas. Tādējādi RO var ievērojami samazināt izmaksas un radīt būtiskus efektivitātes uzlabojumus salīdzinājumā ar to, ko šajā saistībā varētu panākt atsevišķi biedri. Tas nozīmē, ka RO var radīt būtiskus efektivitātes uzlabojumus, un tādējādi tiktu izpildīti vienkāršotās metodes nosacījumi. 6. Izplatīšanas centra vai tirdzniecības infrastruktūras izveide un/vai pārdošanas platformas organizēšana. Komisijai nav informācijas par gadījumiem, kad kāds izplatīšanas centrs, tirdzniecības infrastruktūra un/vai tiešsaistes pārdošanas platforma paši par sevi spētu radīt pietiekami būtiskus efektivitātes uzlabojumus, lai izpildītu būtisku efektivitātes uzlabojumu kritēriju olīveļļas nozarē. Tomēr apvienojumā ar citām darbībām, piemēram, transportēšanu vai kvalitātes kontroli, ja kopējās izmaksas par šīm darbībām ir ievērojamas, būtu iespējams radīt būtiskus efektivitātes uzlabojumus, ja attiecīgie apjomi aptvertu vairāk nekā pusi no RO komercializētās produkcijas. Tas nozīmē, ka RO var radīt būtiskus efektivitātes uzlabojumus, un tādējādi tiktu izpildīti vienkāršotās metodes nosacījumi. Piemēram, RO varētu organizēt kopīgu izplatīšanas centru, produkcijas transportēšanu un tiešsaistes pārdošanas platformu. Ja šo darbību aptvertie apjomi atbilst vairāk nekā pusei no RO komercializētā apjoma, šo darbību izveides un organizēšanas izmaksas ir ievērojamas un šīs darbības var radīt būtiskus efektivitātes uzlabojumus, RO atbilstu vienkāršotās metodes nosacījumiem. v. Aprīkojuma un uzglabāšanas infrastruktūras kopīga izmantošana 7. Aprīkojuma kopīga izmantošana dažos gadījumos var radīt būtiskus efektivitātes uzlabojumus. Piemēram, tas var notikt, ja RO veic nepieciešamos ieguldījumus, lai iegādātos svarīgas lauksaimniecības iekārtas (piem., savākšanas mašīnas, smidzinātājus fitosanitārajiem līdzekļiem, mēslošanas līdzekļiem un pesticīdiem), un nodrošina to pareizu izmantošanu un apkopi. Šādā gadījumā RO uzņemas olīveļļas ražošanas sākotnējās izmaksas, iegādājoties attiecīgo aprīkojumu (jaunu vai lietotu). Vēlāk RO uzņemas citas izmaksas, kas saistītas ar aprīkojuma apkopi un pareizu lietošanu (piem., mācības). Sākotnējie ieguldījumi un citas ar aprīkojumu saistītās izmaksas veido būtiskas izmaksas, ja runa ir par ievērojamu apjomu. Šajā kontekstā aprīkojuma izmantošanas izmaksas ir ievērojamas, ja vairāk nekā pusi no apjoma, ko RO komercializē, ražo ar kopīgo aprīkojumu. Tādējādi, ja aprīkojums tiek izmantots, lai saražotu vairāk nekā pusi no RO komercializētā olīveļļas apjoma, RO var radīt būtiskus efektivitātes uzlabojumus. Ražīguma palielināšanai, kā arī tam, lai nodrošinātu produkta atbilstību tirgus prasībām, bieži ir vajadzīgs jauns aprīkojums vai iekārtas. Tomēr daži ražotāji nevar atļauties jaunu aprīkojumu augsto ieguldījumu izmaksu dēļ, un tāpēc kopīga aprīkojuma izmantošana var samazināt biedru izmaksas un palielināt viņu ražīgumu. Šādā gadījumā RO atbilstu vienkāršotās metodes nosacījumiem. 8. Kopīga uzglabāšana dažos gadījumos var radīt būtiskus efektivitātes uzlabojumus. Piemēram, tas var notikt, ja RO veic nepieciešamos ieguldījumus uzglabāšanas infrastruktūrā un nodrošina tās pareizu izmantošanu un apkopi. RO uzņemas sākotnējo ieguldījumu izmaksas saistībā ar noliktavu iegādi vai plānošanu un būvniecību. RO turklāt uzņemas papildu ieguldījumu izmaksas saistībā ar noliktavu modernizēšanu. Ieguldījumi uzglabāšanas nodrošināšanā rada būtiskas izmaksas, ja tie ir saistīti ar ievērojamiem apjomiem. Arī noliktavas izmantošanas izmaksas ir būtiskas, ja tajās tiek uzglabāta ievērojama daļa no RO saražotās olīveļļas. Ja uzglabāšanas darbības attiecas uz vairāk nekā pusi no RO komercializētā olīveļļas apjoma un ja tās apjoma ziņā ir nozīmīgas, RO var radīt būtiskus efektivitātes uzlabojumus. Ja RO nodrošina uzglabāšanu, var samazināties izmaksas salīdzinājumā ar gadījumu, kad biedriem šādi ieguldījumi būtu jāveic individuāli. Iespēja uzglabāt produktus, neveicot tūlītēju piegādi trešai personai, iespējams, uz ilgāku laika posmu un lielākos apjomos, dod RO biedriem iespēju produktus pārdot, kad cena ir izdevīgāka, nevis ražas novākšanas laikā, kad piedāvājums ir vislielākais. Šādi var mazināt arī piedāvājuma svārstības, ko rada mainīgais novākto olīvu apjoms dažādos gados. Šādā gadījumā RO atbilstu vienkāršotās metodes nosacījumiem. vi. Kopīga tādu atkritumu apsaimniekošana, kuri ir tieši saistīti ar olīveļļas ražošanu Ciktāl Komisijai zināms, tādu atkritumu kopīga apsaimniekošana, kuri ir tieši saistīti ar olīveļļas ražošanu, parasti tiek veikta kopā ar to kopīgu pārstrādi, kas atsevišķi, ja vien tā aptver vairāk nekā pusi no RO komercializētās olīveļļas, var radīt būtiskus efektivitātes uzlabojumus, un tādējādi tiktu izpildīti vienkāršotās metodes nosacījumi (sk. i) punktu iepriekš par kopīgu pārstrādi). vii. Resursu kopīga iepirkšana 9. Resursu kopīga iepirkšana dažos gadījumos var radīt būtiskus efektivitātes uzlabojumus. Piemēram, tas var notikt, ja iepirkšana notiek lielā apjomā, jo tad RO var saņemt ievērojamas atlaides, labākus piegādes nosacījumus un/vai aizdevuma noteikumus salīdzinājumā ar to, ko varētu saņemt atsevišķs ražotājs. Turklāt, iepērkot resursus savā vārdā, RO var nodrošināt šo produktu pareizu uzglabāšanu un/vai piegādi. Ja RO saviem biedriem iepērk mēslošanas līdzekļus, fitosanitāros līdzekļus, pesticīdus vai enerģiju (degvielu, elektroenerģiju), tad šie iepirkumi rada ievērojamas izmaksas (50). Ja RO iepērk tādu šo resursu apjomu, kas ir nepieciešams, lai saražotu vairāk nekā pusi no RO komercializētā olīveļļas apjoma, tad RO var radīt būtiskus efektivitātes uzlabojumus. Šādā gadījumā RO atbilstu vienkāršotās metodes nosacījumiem. Cita veida resursu – piemēram, IT atbalsta, ar saimniecisko darbību saistītu vai tehnisku konsultāciju, fitosanitāro pakalpojumu – iepirkšana pati par sevi RO parasti neradītu būtiskas izmaksas. Līdz ar to ir maz ticams, ka RO radīs tik būtiskus efektivitātes uzlabojumus, kādi nepieciešami, lai izmantotu atkāpi. viii. Darbību apvienošana 10. Darbību apvienošana situācijā, kad neviena no darbībām neaptver vairāk nekā pusi no RO komercializētā olīveļļas apjoma, dažās situācijās radītu būtiskus efektivitātes uzlabojumus. Lai iegūtu sīkāku informāciju, skatīt ielaidumu par darbību apvienošanu. LIELLOPU UN TEĻA GAĻAS NOZARE Būtisku efektivitātes uzlabojumu kritērija piemērošana Piemēri situācijām, kurās TKO regulas 170. pantā paredzētās kopīgās darbības var radīt būtiskus efektivitātes uzlabojumus vienkāršotās metodes piemērošanas kontekstā. i. Kopīga izplatīšana Kopīga izplatīšana var ietvert šādas darbības: kopīga transportēšana, izplatīšanas centra vai tirdzniecības infrastruktūras izveide un/vai pārdošanas platformas organizēšana. 1. Kopīga transportēšana dažos gadījumos var radīt būtiskus efektivitātes uzlabojumus. Piemēram, tas var notikt, ja RO organizē transportēšanu no ražošanas vietas līdz pircējam vai uz pārstrādes vietu vairāk nekā pusei liellopu, ko RO komercializē. Tādā gadījumā RO var organizēt transportēšanu efektīvāk nekā tad, ja RO biedri to darītu atsevišķi. Piemēram, RO var gūt apjomradītus ietaupījumus, transportējot lielākus apjomus, apkopojot vairākus pārvadājumus un samazinot izkraušanas un kravas apstrādes izmaksas. Līdz ar to šādā gadījumā RO var ievērojami samazināt izmaksas un radīt būtiskus efektivitātes uzlabojumus salīdzinājumā ar to, ko šajā saistībā varētu panāk atsevišķi biedri, un tādējādi RO atbilstu vienkāršotās metodes nosacījumiem. 2. Pārdošanas platformas organizēšana dažos gadījumos var radīt būtiskus efektivitātes uzlabojumus. Piemēram, tas var notikt, ja RO izveido fizisku tirgu vai izsoļu platformu liellopu pārdošanai. Šādā gadījumā RO iegulda līdzekļus, lai iegādātos aprīkojumu, kas vajadzīgs liellopu demonstrēšanai un tirdzniecībai. Tas prasa ievērojamas ieguldījumu izmaksas un turklāt nozīmē lielas darbības izmaksas. Lai varētu piemērot vienkāršoto metodi, šai darbībai būtu jāattiecas uz lieliem apjomiem un regulāriem darījumiem. To ir iespējams nodrošināt, ja šāda pārdošanas platforma ir galvenais tirdzniecības kanāls tās biedriem, t. i., RO pārdod vairāk nekā pusi tās biedru liellopu (apjoma ziņā). Tas, visticamāk, nodrošinātu apjomradītus ietaupījumus liellopu tirdzniecībā, dodot biedriem iespēju sasniegt lielāku pircēju skaitu un ātrāk nekā tad, ja biedri to darītu atsevišķi. Šādi var samazināt arī darījumu izmaksas gan pārdevējiem, gan pircējiem. Šādā gadījumā RO var radīt būtiskus efektivitātes uzlabojumus salīdzinājumā ar to, ko šajā saistībā varētu panāk atsevišķi biedri, un tādējādi RO atbilstu vienkāršotās metodes nosacījumiem. 3. Izplatīšanas centra izveide dažos gadījumos var radīt būtiskus efektivitātes uzlabojumus. Piemēram, tas var notikt, ja RO veic nepieciešamos ieguldījumus tādā izplatīšanas infrastruktūrā kā teļu savākšanas centrs teļu grupēšanai pēc konkrētiem kritērijiem, un nodrošina centra pareizu izmantošanu un apkopi. RO uzņemas sākotnējo ieguldījumu izmaksas saistībā ar izplatīšanas centru iegādi vai plānošanu un būvniecību. RO turklāt uzņemas papildu ieguldījumu izmaksas saistībā ar infrastruktūras modernizēšanu. Sākotnējie un citi ieguldījumi veido būtiskas izmaksas, ja runa ir par ievērojamiem apjomiem. Arī infrastruktūras izmantošanas izmaksas ir būtiskas, ja ievērojama RO apjomu daļa tiek izplatīta, izmantojot šo infrastruktūru. Ja izplatīšanas darbības attiecas uz vairāk nekā pusi no liellopiem, ko RO komercializē, un ja tās apjoma ziņā ir nozīmīgas, RO var radīt būtiskus efektivitātes uzlabojumus. Tas nodrošinātu apjomradītus ietaupījumus liellopu tirdzniecībā, dodot biedriem iespēju sasniegt lielāku pircēju skaitu un ātrāk nekā tad, ja biedri liellopu izplatīšanu organizētu atsevišķi. Šādi var samazināt arī darījumu izmaksas gan pārdevējiem, gan pircējiem. Šādā gadījumā RO var radīt būtiskus efektivitātes uzlabojumus salīdzinājumā ar to, ko šajā saistībā varētu panāk atsevišķi biedri, un tādējādi RO izpildītu vienkāršotās metodes nosacījumus. ii. Kopīga reklāma 4. Kopīga reklāma dažos gadījumos var radīt būtiskus efektivitātes uzlabojumus. Piemēram, tas var notikt, ja RO izstrādā un komercializē produktu ar pievienoto vērtību. Produkts “rada pievienoto vērtību”, ja tam, piemēram, piemīt no citiem produktiem atšķirīgas specifiskas īpašības, kas apmierina konkrētas klientu prasības. RO savus produktus var diferencēt pēc šķirnes, lopbarības veida, lopkopības sistēmas, izcelsmes vietas vai citiem faktoriem. Tādā gadījumā kopīga reklāma ir daļa no integrētās stratēģijas šāda pievienotās vērtības produkta pārdošanai, un kopīgā reklāma aptver visu RO komercializēto apjomu. RO nosaka produkta prasības un nodrošina produktu atbilstību tām: tas ietver, piemēram, attiecīgo prasību izstrādi, ražošanas procesa plānošanu un kvalitātes kontroli atbilstoši prasībām, to izejvielu iepirkšanu, kas ir vajadzīgas šo prasību ievērošanai, utt. Šādas integrētas pieejas izmaksas, kas gan RO, gan tās biedriem rodas saistībā ar prasību ievērošanu, ir būtiskas, ja tā tiek izmantota attiecībā uz vairāk nekā pusi no apjoma, ko RO komercializē. Šādā gadījumā RO izpildītu vienkāršotās metodes nosacījumus. Kopīgi nozares reklāmas pasākumi, piemēram, vispārēja liellopu gaļas patēriņa veicināšana, neatbilst atkāpes prasībām, jo šādu darbību neveic atsevišķa RO, bet tā tiek koordinēta starp vienas nozares ražotājiem un/vai RO tajā pašā nozarē, un tās mērķis ir sniegt labumu visai nozarei, nevis tikai vienai RO. iii. Kopīga kvalitātes kontroles organizēšana 5. Kopīga kvalitātes kontroles organizēšana dažos gadījumos var radīt būtiskus efektivitātes uzlabojumus. Piemēram, tas var notikt, ja RO nodrošina nemainīgi augstu tās biedru audzēto liellopu kvalitāti tāpēc, ka tāda prasība ir paredzēta noteikumos, vai tāpēc, ka tas ir pieņemts standarts, ko pieprasījuši pircēji. RO pirmkārt palīdz sasniegt kvalitātes līmeni, sniedzot padomus un atbalstu saistībā ar ražošanas procesu. Šādā veidā RO sniedz tādus pakalpojumus kā konsultācijas par šķirnēm, labāku lopbarību, labākām liellopu audzēšanas metodēm, kā arī sniedz palīdzību saistībā ar ražošanas problēmām, regulatīvajiem jautājumiem un pārbaudēm, tādējādi palīdzot ražotājam iegūt kvalitatīvu produktu. Otrkārt, RO sniedz veterināros pakalpojumus (patstāvīgi vai kā ārpakalpojumus), lai nodrošinātu labu veselību un nekaitīgumu (vakcinācija un citas profilaktiskās darbības, slimību uzraudzība, apsēklošanas darbības utt.) liellopiem, ko biedri ražo un RO komercializēs. Turklāt RO veic testēšanu, lai neatkarīgiem sertificētājiem vai kontrolētājiem pierādītu, ka produkti atbilst regulatīvajām nekaitīguma vai kvalitātes standarta prasībām, un/vai lai pierādītu pircējam, ka produkts atbilst viņa papildu prasībām. Visām šīm darbībām ir ievērojamas izmaksas, ja tās tiek veiktas attiecībā uz vairāk nekā pusi no RO komercializētajiem liellopiem. Šādā gadījumā RO var radīt būtiskus efektivitātes uzlabojumus, jo atsevišķam biedram tādu pašu rezultātu sasniegšana patstāvīgi izmaksātu ievērojami vairāk, un tādējādi RO atbilstu vienkāršotās metodes nosacījumiem. iv. Aprīkojuma un uzglabāšanas infrastruktūras kopīga izmantošana 6. Aprīkojuma kopīga izmantošana dažos gadījumos var radīt būtiskus efektivitātes uzlabojumus. Piemēram, tas var notikt, ja RO veic nepieciešamos ieguldījumus nozīmīgās iekārtās (piem., tādās lopbarības ražošanas iekārtās kā kombains vai smalcinātājs) un nodrošina to pareizu izmantošanu un apkopi. Šādā gadījumā RO uzņemas liellopu audzēšanas sākotnējās izmaksas, iegādājoties attiecīgo aprīkojumu (jaunu vai lietotu). Vēlāk RO uzņemas citas izmaksas, kas saistītas ar aprīkojuma apkopi un pareizu lietošanu (piem., mācības). Sākotnējie ieguldījumi un citas ar aprīkojumu saistītās izmaksas veido būtiskas izmaksas, ja runa ir par ievērojamiem apjomiem. Šajā ziņā aprīkojuma izmantošanas izmaksas ir ievērojamas, ja būtisku daļu no apjomiem, ko RO komercializē, ražo ar kopīgo aprīkojumu. Tādējādi, ja aprīkojums tiek izmantots, lai audzētu vairāk nekā pusi no RO komercializētajiem liellopiem, RO var radīt būtiskus efektivitātes uzlabojumus. Ražīguma palielināšanai, kā arī tam, lai nodrošinātu produkta atbilstību tirgus prasībām, bieži ir vajadzīgs jauns aprīkojums vai iekārtas. Tomēr daži ražotāji nevar atļauties jaunu aprīkojumu augsto ieguldījumu izmaksu dēļ, un tāpēc kopīga aprīkojuma izmantošana var samazināt biedru izmaksas un palielināt viņu ražīgumu. Šādā gadījumā RO izpildītu vienkāršotās metodes nosacījumus. 7. Kopīga uzglabāšana dažos gadījumos var radīt būtiskus efektivitātes uzlabojumus. Piemēram, tas var notikt, ja RO veic nepieciešamos ieguldījumus uzglabāšanas infrastruktūrā (piem., lopbarībai) un nodrošina tās pareizu izmantošanu un apkopi. RO uzņemas sākotnējo ieguldījumu izmaksas saistībā ar noliktavu iegādi vai plānošanu un būvniecību. RO turklāt uzņemas papildu ieguldījumu izmaksas saistībā ar noliktavu modernizēšanu. Sākotnējie un citi ieguldījumi uzglabāšanas nodrošināšanā rada būtiskas izmaksas, ja runa ir par ievērojamiem apjomiem. Arī noliktavu izmantošanas izmaksas ir būtiskas, ja tajās tiek uzglabāta ievērojama RO produkcijas apjomu daļa. Ja uzglabāšanas darbības ir saistītas ar vairāk nekā pusi no liellopiem, ko RO komercializē, un ja tās apjoma ziņā ir nozīmīgas, RO var radīt būtiskus efektivitātes uzlabojumus. Ja RO nodrošina uzglabāšanu, var samazināties izmaksas salīdzinājumā ar gadījumu, kad biedriem šādi ieguldījumi būtu jāveic individuāli. Iespēja uzglabāt lopbarību, iespējams, ilgāku laiku un lielākos apjomos, neveicot tūlītēju piegādi RO biedriem, dod RO biedriem iespēju bez kavēšanās saņemt lopbarību tad, kad tā ir vajadzīga. Turklāt RO var iepirkt lielākus lopbarības apjomus, kad cena ir pievilcīgāka, un uzglabāt to līdz brīdim, kad biedriem tā vajadzīga. Šādā gadījumā RO izpildītu vienkāršotās metodes nosacījumus. v. Kopīga tādu atkritumu apsaimniekošana, kuri ir tieši saistīti ar liellopu audzēšanu 8. Kopīga atkritumu apsaimniekošana dažos gadījumos var radīt būtiskus efektivitātes uzlabojumus. Piemēram, tas var notikt, ja RO nodrošina atkritumu savākšanu, uzglabāšanu un atkārtotu izmantošanu ilgtspējīgā veidā (enerģijas un biogāzes ražošanai, mēslošanai utt.) vairāk nekā pusei atkritumu, ko rada liellopi, kurus komercializē RO. Tādā gadījumā RO var organizēt atkritumu apsaimniekošanu efektīvāk nekā tad, ja RO biedri to darītu atsevišķi. Piemēram, RO var gūt apjomradītus ietaupījumus, transportējot lielākus atkritumu apjomus, apkopojot vairākus pārvadājumus un samazinot izkraušanas un kravas apstrādes izmaksas. Līdz ar to šādā gadījumā RO var ievērojami samazināt izmaksas un radīt būtiskus efektivitātes uzlabojumus salīdzinājumā ar to, ko šajā saistībā varētu panākt atsevišķi biedri, un tādējādi RO atbilstu vienkāršotās metodes nosacījumiem. vi. Resursu kopīga iepirkšana 9. Resursu kopīga iepirkšana dažos gadījumos var radīt būtiskus efektivitātes uzlabojumus. Piemēram, tas var notikt, ja iepirkšana notiek lielā apjomā, jo tad RO var saņemt ievērojamas atlaides, labākus piegādes nosacījumus un/vai aizdevuma noteikumus salīdzinājumā ar to, ko varētu iegūt atsevišķs ražotājs. Turklāt, iepērkot resursus savā vārdā, RO var nodrošināt šo produktu pareizu uzglabāšanu un/vai to piegādi biedriem. Ja RO saviem biedriem iepērk lopbarību, dzīvniekus vai citus tādus resursus kā degviela un elektroenerģija, tad šie iepirkumi rada ievērojamas izmaksas (51). Ja RO iepērk tādu resursu apjomu, kas ir nepieciešams, lai audzētu vairāk nekā pusi no liellopiem, ko RO komercializē, tad RO var radīt būtiskus efektivitātes uzlabojumus. Šādā gadījumā RO atbilstu vienkāršotās metodes nosacījumiem. Cita veida resursu – piemēram, IT atbalsta, ar ģenētiku saistītu konsultāciju, veterinārārsta pakalpojumu, apsēklošanas pakalpojumu – iepirkšana pati par sevi RO parasti neradītu tik būtiskas izmaksas, lai varētu izpildīt vienkāršotās metodes nosacījumus, un tādējādi ir maz ticams, ka RO radīs tik būtiskus efektivitātes uzlabojumus, lai izmantotu atkāpi. vii. Darbību apvienošana 10. Darbību apvienošana situācijā, kad neviena no darbībām neaptver vairāk nekā pusi no RO komercializētā liellopu apjoma, dažās situācijās radītu būtiskus efektivitātes uzlabojumus. Lai iegūtu sīkāku informāciju, skatīt ielaidumu par darbību apvienošanu. LAUKAUGU NOZARE Būtisku efektivitātes uzlabojumu kritērija piemērošana Piemēri situācijām, kurās TKO regulas 171. pantā paredzētās kopīgās darbības var radīt būtiskus efektivitātes uzlabojumus vienkāršotās metodes piemērošanas kontekstā. i. Kopīga izplatīšana Kopīga izplatīšana var ietvert šādas darbības: kopīga transportēšana, izplatīšanas centra vai tirdzniecības infrastruktūras izveide un/vai pārdošanas platformas organizēšana. 1. Kopīga transportēšana dažos gadījumos var radīt būtiskus efektivitātes uzlabojumus. Piemēram, tas var notikt, ja RO organizē transportēšanu (ar autotransportu, dzelzceļa transportu vai pa jūru) no ražas novākšanas vietas līdz pircēja uzglabāšanas vai pārstrādes vietai vairāk nekā pusei laukaugu, ko RO komercializē. Tādā gadījumā RO var organizēt transportēšanu efektīvāk nekā tad, ja RO biedri to darītu atsevišķi. Piemēram, RO var gūt apjomradītus ietaupījumus, transportējot lielākus apjomus, apkopojot vairākus pārvadājumus un samazinot izkraušanas un kravas apstrādes izmaksas. Šādā gadījumā RO var ievērojami samazināt izmaksas un radīt būtiskus efektivitātes uzlabojumus salīdzinājumā ar to, ko šajā saistībā varētu panākt atsevišķi biedri. Tas nozīmē, ka RO var radīt būtiskus efektivitātes uzlabojumus, un tādējādi RO atbilstu vienkāršotās metodes nosacījumiem. 2. Izplatīšanas centra vai tirdzniecības infrastruktūras izveide un/vai pārdošanas platformas organizēšana. Komisijai nav informācijas par gadījumiem, kad kāds izplatīšanas centrs, tirdzniecības infrastruktūra un/vai tiešsaistes pārdošanas platforma paši par sevi spētu radīt pietiekami būtiskus efektivitātes uzlabojumus, lai izpildītu būtisku efektivitātes uzlabojumu kritērijus laukaugu nozarē. Tomēr, ja apvienojumā ar citām darbībām, piemēram, transportēšanu vai kvalitātes kontroli, kopējās izmaksas par šīm darbībām ir ievērojamas, būtu iespējams radīt būtiskus efektivitātes uzlabojumus, ja attiecīgie apjomi aptvertu vairāk nekā pusi no RO komercializētās produkcijas apjoma. Tas nozīmē, ka RO var radīt būtiskus efektivitātes uzlabojumus, un tādējādi tiktu izpildīti vienkāršotās metodes nosacījumi. Piemēram, RO varētu organizēt kopīgu izplatīšanas centru, produkcijas transportēšanu un tiešsaistes pārdošanas platformu. Ja šo darbību aptvertie apjomi atbilst vairāk nekā pusei no RO komercializētā apjoma, šo darbību izveides un organizēšanas izmaksas ir ievērojamas un šīs darbības var radīt būtiskus efektivitātes uzlabojumus, RO atbilstu vienkāršotās metodes nosacījumiem. ii. Kopīga reklāma 3. Kopīga reklāma dažos gadījumos var radīt būtiskus efektivitātes uzlabojumus. Piemēram, tas var notikt, ja RO izstrādā un komercializē produktu ar pievienoto vērtību. Produkts “rada pievienoto vērtību”, ja tam, piemēram, piemīt no citiem produktiem atšķirīgas specifiskas īpašības, kas apmierina konkrētas klientu prasības. RO var diferencēt savus produktus atkarībā no proteīnu satura, izmantotajām sēklām, izmantotajiem mēslošanas līdzekļiem, mitruma satura, izmēra piegādes brīdī un izcelsmes vietas vai citiem faktoriem. Piemēram, eļļas augu jomā reklāma varētu iekļaut tehnisku informāciju par barošanas devām. Tādā gadījumā kopīga reklāma ir tirgvedības daļa integrētajā stratēģija šāda pievienotās vērtības produkta pārdošanai, un kopīgās reklāmas darbības ir vienas no vairākām šīs stratēģijas īstenošanas darbībām. RO nosaka produkta prasības un nodrošina atbilstību tām. Tas ietver, piem., attiecīgo prasību izstrādi, ražošanas procesa plānošanu un kvalitātes kontroli atbilstoši šīm prasībām, to izejvielu iepirkšanu, kas vajadzīgas šo prasību ievērošanai, utt. Šādas integrētas pieejas izmaksas, kas gan RO, gan tās biedriem rodas saistībā ar prasību ievērošanu, ir būtiskas, ja tā tiek izmantota vismaz attiecībā uz pusi no apjoma, ko RO komercializē. Šādā gadījumā RO izpildītu vienkāršotās metodes nosacījumus. Kopīgi nozares reklāmas pasākumi, piemēram, vispārēja laukaugu patēriņa veicināšana, neatbilst atkāpes prasībām, jo šādu darbību neveic atsevišķa RO, bet tā tiek koordinēta starp vienas nozares ražotājiem RO, un tās mērķis ir sniegt labumu visai nozarei, nevis tikai vienai RO. iii. Kopīga kvalitātes kontroles organizēšana 4. Kopīga kvalitātes kontroles organizēšana dažos gadījumos var radīt būtiskus efektivitātes uzlabojumus. Piemēram, tas var notikt, ja RO nodrošina nemainīgi augstu kvalitāti tās biedru saražotajiem produktiem tāpēc, ka tāda prasība ir paredzēta noteikumos, vai tāpēc, ka tas ir pieņemts standarts, ko pieprasījuši pircēji. Tas var notikt gadījumā, kad tiek veikta graudaugu kopīga žāvēšana un jaukšana, lai sasniegtu pircēja prasīto kvalitātes līmeni. RO pirmkārt palīdz sasniegt kvalitātes līmeni, sniedzot padomus un atbalstu saistībā ar ražošanas procesu. Šādā veidā RO sniedz tādus pakalpojumus kā konsultācijas par labākām ķīmisko un mēslošanas līdzekļu izmantošanas metodēm un, piemēram, labākām vagošanas, mēslošanas, pārstādīšanas, kaitēkļu apkarošanas u. c. metodēm, kā arī sniedz palīdzību saistībā ar audzēšanas problēmām, regulatīvajiem jautājumiem un pārbaudēm, tādējādi palīdzot ražotājam iegūt kvalitatīvu produktu. Otrkārt, RO veic arī laboratorisko testēšanu (patstāvīgi vai kā ārpakalpojumu), lai pārbaudītu to laukaugu kvalitāti (proteīna un mitruma saturs, sēklas izmērs, piemaisījumi utt.), ko saražojuši tās biedri un kuru RO komercializēs. Šādu testēšanu veic, lai neatkarīgiem sertificētājiem vai kontrolētājiem pierādītu, ka produkti atbilst regulatīvajām vai standarta prasībām, un/vai lai pierādītu pircējam, ka produkts atbilst viņa prasībām. Visām šīm darbībām ir ievērojamas izmaksas, ja tās tiek veiktas attiecībā uz vairāk nekā pusi no laukaugu apjoma, ko komercializē RO. Šādā gadījumā RO, visticamāk, radīs būtiskus efektivitātes uzlabojumus, jo atsevišķam biedram tādu pašu rezultātu sasniegšana patstāvīgi izmaksātu ievērojami vairāk. Tādējādi RO atbilstu vienkāršotās metodes nosacījumiem. iv. Aprīkojuma un uzglabāšanas infrastruktūras kopīga izmantošana 5. Aprīkojuma kopīga izmantošana dažos gadījumos var radīt būtiskus efektivitātes uzlabojumus. Piemēram, tas var notikt, ja RO izdara nepieciešamos ieguldījumus lauksaimniecības iekārtās (piem., kombains vai žāvētājs) un nodrošina to pareizu izmantošanu un apkopi. Šādā gadījumā RO sākotnēji uzņemas ieguldījumu izmaksas, iegādājoties attiecīgo aprīkojumu (jaunu vai lietotu), kas vajadzīgs laukaugu audzēšanai un/vai turpmākajām darbībām ar novāktajiem laukaugiem. Vēlāk RO uzņemas citas izmaksas, kas saistītas ar aprīkojuma apkopi un pareizu lietošanu (piem., mācības). Sākotnējie ieguldījumi un citas ar aprīkojumu saistītās izmaksas veido būtiskas izmaksas, ja runa ir par ievērojamiem apjomiem. Šajā ziņā aprīkojuma izmantošanas izmaksas ir ievērojamas, ja būtisku daļu no apjoma, ko RO komercializē, ražo ar kopīgo aprīkojumu. Tādējādi, ja aprīkojums tiek izmantots, lai audzētu vairāk nekā pusi no laukaugu apjoma, ko RO komercializē, RO var radīt būtiskus efektivitātes uzlabojumus. Ražīguma palielināšanai, kā arī tam, lai nodrošinātu produkta atbilstību tirgus prasībām, bieži ir vajadzīgs jauns aprīkojums vai iekārtas. Tomēr daži ražotāji nevar atļauties jaunu aprīkojumu lielo ieguldījumu izmaksu dēļ, un tāpēc kopīga aprīkojuma izmantošana var samazināt biedru izmaksas un palielināt viņu ražīgumu. Šādā gadījumā RO atbilstu vienkāršotās metodes nosacījumiem. 6. Kopīga uzglabāšana dažos gadījumos var radīt būtiskus efektivitātes uzlabojumus. Piemēram, tas var notikt, ja RO izdara nepieciešamos ieguldījumus uzglabāšanas infrastruktūrā, lai izpildītu ar veselību saistītās un nozares prasības, un nodrošina tās pareizu izmantošanu un apkopi. RO uzņemas sākotnējo ieguldījumu izmaksas saistībā ar noliktavu iegādi vai plānošanu un būvniecību. RO turklāt uzņemas papildu ieguldījumu izmaksas saistībā ar noliktavu modernizēšanu. Ieguldījumi uzglabāšanas nodrošināšanā rada būtiskas izmaksas, ja tie ir saistīti ar ievērojamiem apjomiem. Arī noliktavas izmantošanas izmaksas ir būtiskas, ja tajās tiek uzglabāta ievērojama RO produkcijas apjomu daļa. Ja uzglabāšanas darbības ir saistītas ar vairāk nekā pusi no laukaugu apjoma, ko RO komercializē, un ja tās apjoma ziņā ir nozīmīgas, RO var radīt būtiskus efektivitātes uzlabojumus. Ja RO nodrošina uzglabāšanu, tas var samazināt izmaksas salīdzinājumā ar gadījumu, kad biedriem šādi ieguldījumi būtu jāizdara individuāli. Iespēja uzglabāt produktus, neveicot tūlītēju piegādi trešai personai, iespējams, uz ilgāku laika posmu un lielākos apjomos, dod RO biedriem iespēju produktus pārdot, kad cena ir izdevīgāka, nevis ražas novākšanas laikā, kad piedāvājums ir vislielākais. Šādā gadījumā RO atbilstu vienkāršotās metodes nosacījumiem. v. Resursu kopīga iepirkšana 7. Resursu kopīga iepirkšana dažos gadījumos var radīt būtiskus efektivitātes uzlabojumus. Piemēram, tas var notikt, ja iepirkšana notiek lielā apjomā, jo tad RO var saņemt ievērojamas atlaides, labākus piegādes nosacījumus un/vai aizdevuma noteikumus salīdzinājumā ar to, ko varētu saņemt atsevišķs ražotājs. Turklāt, iepērkot resursus savā vārdā, RO var nodrošināt šo produktu pareizu uzglabāšanu un/vai piegādi. Ja RO saviem biedriem iepērk mēslošanas līdzekļus, pesticīdus vai enerģiju (degvielu, elektroenerģiju), tad šie iepirkumi rada ievērojamas izmaksas (52). Ja RO iepērk tādu resursu apjomu, kas ir nepieciešams, lai audzētu vairāk nekā pusi no laukaugu apjoma, ko RO komercializē, tad RO var radīt būtiskus efektivitātes uzlabojumus. Šādā gadījumā RO atbilstu vienkāršotās metodes nosacījumiem. Cita veida resursu – piemēram, IT atbalsta, finanšu pakalpojumu, ar saimniecisko darbību saistītu vai tehnisku konsultāciju, analīžu veikšanas, ražas novākšanas plānošanas – iepirkšana pati par sevi RO parasti neradītu būtiskas izmaksas. Līdz ar to ir maz ticams, ka RO radīs tik būtiskus efektivitātes uzlabojumus, kādi nepieciešami, lai izmantotu atkāpi. vi. Darbību apvienošana 8. Darbību apvienošana situācijā, kad neviena no darbībām neaptver vairāk nekā pusi no RO komercializētā laukaugu apjoma, dažās situācijās radītu būtiskus efektivitātes uzlabojumus. Lai iegūtu sīkāku informāciju, skatīt ielaidumu par darbību apvienošanu. Darbību apvienošana Piemēri situācijām, kurās TKO regulas 169., 170. un 171. pantā paredzēto darbību apvienošana var radīt būtiskus efektivitātes uzlabojumus vienkāršotās metodes piemērošanas kontekstā. Daudzos gadījumos ir konstatēts, ka iepriekš aprakstītās efektivitāti veicinošās darbības rada būtiskus efektivitātes uzlabojumus, ja tās aptver vairāk nekā pusi no RO komercializētajiem apjomiem. Ja RO veic divas vai vairākas efektivitātes uzlabojumus radošās darbības, no kurām katra aptver apjomu, kas nepārsniedz pusi no RO komercializētā apjoma, šo darbību radītais efektivitātes uzlabojumu kopapjoms un/vai apvienojums var būt pietiekami būtisks, lai RO izpildītu būtisku efektivitātes uzlabojumu kritērija nosacījumus. Ir iespējams, ka efektivitātes uzlabojumus radošās darbības aptver vienus un tos pašus apjomus (t. i., darbības pārklājas) vai aptver dažādus apjomus. Ja efektivitātes uzlabojumus radošā darbība aptver ļoti mazu daļu (piemēram, 10 % vai 15 %) no apjomiem, kurus komercializē RO, ir maz ticams, ka tiks radīti būtiski efektivitātes uzlabojumi, jo atsevišķi tā rada nelielus efektivitātes uzlabojumus, un ir maz ticams, ka tās apvienošana ar citām darbībām būtiski palielinātu RO darbību radītos efektivitātes uzlabojumus. Tādējādi ir maz ticams, ka RO radītu būtiskus efektivitātes uzlabojumus, ja tiktu veikta vienu papildu efektivitātes uzlabojumus radoša darbība, kas aptver ļoti mazu daļu no komercializētajiem apjomiem. Citiem vārdiem, maz ticams, ka RO izpildīs efektivitātes uzlabojumu kritērijus, veicot vienu papildu efektivitātes uzlabojumus radošu darbību, kas aptver ļoti mazu daļu no komercializētajiem apjomiem. Turklāt, tā kā apjomradītie ietaupījumi nav lineāri, ar vienu noteikta apjoma darbību panāktie efektivitātes uzlabojumi ir lielāki nekā divu tādu efektivitātes uzlabojumu summa, kas panākti ar divām darbībām, kuras aptver pusi no attiecīgā apjoma. Savukārt efektivitātes uzlabojumi, kas panākti ar divām darbībām, kuras aptver pusi no apjoma, ir lielāki nekā triju tādu efektivitātes uzlabojumu summa, kas panākti ar trim darbībām, kuras aptver trešo daļu no apjoma. Rezultātā RO var izpildīt efektivitātes uzlabojumu kritērijus, apvienojot efektivitātes uzlabojumus radošas darbības, ja kopējais apjoms, ko aptver šī darbību apvienošana (attiecīgo darbību aptverto apjomu summa), ir lielāks nekā vienas atsevišķas darbības apjoms un ja kopējais apjoms palielinās ikreiz, kad tiek pievienota kāda darbība. Attiecībā uz divām efektivitātes uzlabojumus radošām darbībām ir ticams, ka abu darbību apvienošana radīs būtiskus efektivitātes uzlabojumus, ja to aptvertais apjoms pārsniegs 70 % no RO komercializētajiem apjomiem. Tādā gadījumā neviena darbība neaptver apjomu, kas ir mazāks par 20 % (citādi RO izpilda būtisku efektivitātes uzlabojumu kritēriju ar otras darbības individuālu novērtējumu, t i., nav vajadzības to apvienot ar citu darbību). Ja vismaz viena darbība aptver apjomu, kas sasniedz vismaz 35 %, abu darbību radītais efektivitātes uzlabojumu kopapjoms un/vai apvienojums varētu būt pietiekami būtisks, lai RO izpildītu būtisku efektivitātes uzlabojumu kritēriju. Attiecībā uz trim efektivitātes uzlabojumus radošām darbībām šo trīs darbību apvienošana varētu radīt būtiskus efektivitātes uzlabojumus, ja šo triju darbību aptvertais apjoms kopā būtu lielāks par 100 % no RO komercializētajiem apjomiem. Tādā gadījumā neviena darbība neaptver apjomu, kas ir mazāks par 20 % (citādi RO izpilda būtisku efektivitātes uzlabojumu kritēriju, veicot vienu no divām pārējām darbībām vai veicot abas pārējās darbības kopā). Ir iespējami vairāki trīs darbību apvienošanas varianti (piemēram, divas darbības aptver apjomu aptuveni 40 % apmērā katra un trešā darbība aptver aptuveni 20 % vai arī trīs darbības aptver apjomu 33 % apmērā katra, vai cits variants). Šo trīs darbību kopīgi radītie efektivitātes uzlabojumi varētu būt pietiekami būtiski, lai RO izpildītu būtisku efektivitātes uzlabojumu kritēriju. Maz ticams, ka jebkura darbība, ar kuru atsevišķi nepietiek, lai radītu būtiskus efektivitātes uzlabojumus (piem., IT pakalpojumu iepirkšana, vispārīga reklāma), apvienojumā ar citām darbībām radītu būtiskus efektivitātes uzlabojumus, tāpēc ir maz ticams, ka, apvienojot darbības, tā veicinātu būtisku efektivitātes uzlabojumu radīšanu. i. Divu darbību apvienošana, apjomi pārklājas Piemēram, tas var notikt gadījumā, ja RO izmanto aprīkojumu, lai sajauktu dažāda veida graudaugus atbilstīgi klientu prasībām, un šajā nolūkā nodrošina graudaugu uzglabāšanu. Šīs abas integrētās darbības RO sniedz iespēju apmierināt to klientu prasības, kas pieprasa sajaukumus ar konkrētām īpašībām (piemēram, maizes ceptuvēm), ko lauksaimnieki atsevišķi nespētu izpildīt vispār vai arī nespētu izpildīt vajadzīgās kvalitātes/apjoma/laika vai cenas ziņā. Ja abas šīs RO darbības, vērtējot kopā, aptver vairāk nekā 70 % no RO komercializētā laukaugu apjoma, tām piemīt potenciāls radīt būtiskus izmaksu ietaupījumus salīdzinājumā ar situāciju, kurā atsevišķi ražotāji cenšas apmierināt pieprasījumu pēc konkrētiem graudaugu sajaukumiem, un var pat RO sniegt iespēju piedāvāt šādus sajaukumus gadījumos, kad biedri atsevišķi to nespētu. Tādā gadījumā RO radītu būtiskus efektivitātes uzlabojumus un tādējādi atbilstu vienkāršotās metodes nosacījumiem. ii. Divu darbību apvienošana, apjomi nepārklājas Piemēram, tas var notikt gadījumā, ja RO no tirgus iepērk daļu lopbarības, kas nepieciešama, lai tās biedri varētu izaudzēt liellopus, un RO biedri izmanto kopīgi iegādāto aprīkojumu, lai ražotu otru daļu lopbarības, kas nepieciešama liellopu audzēšanā. Ja abas šīs RO darbības, vērtējot kopā, aptver tādu lopbarības apjomu, kas atbilst vairāk nekā 70 % no RO komercializētā liellopu apjoma, tām piemīt potenciāls radīt būtiskus izmaksu ietaupījumus salīdzinājumā ar situāciju, kurā liellopu ražotāji lopbarību atsevišķi iepērk tirgū vai tā tiek ražota ar iekārtām, kuras tie iegādājušies atsevišķi. Tādā gadījumā RO radītu būtiskus efektivitātes uzlabojumus un tādējādi atbilstu vienkāršotās metodes nosacījumiem. iii. Trīs darbību apvienošana, apjomi pārklājas Darbību apvienošana gadījumā, kad neviena no darbībām neaptver vairāk nekā pusi no RO komercializētās olīveļļas, dažās situācijās varētu radīt būtiskus efektivitātes uzlabojumus. Piemēram, tas var notikt gadījumā, ja RO apvieno darbības, kas saistītas ar pudelēs pildītas olīveļļas tirgošanu. Ja RO kopīgi uzglabā olīveļļu, veic kopīgu iepildīšanu pudelēs un marķēšanu un pārvalda kopīgu izplatīšanas tīklu, šīs trīs RO darbības veido integrētu sistēmu pudelēs pildītas olīveļļas ražošanai, kas ietver ievērojamas ieguldījumu izmaksas. Ja tās olīveļļas apjoms, kuram piemēro šo integrēto sistēmu, aptver vismaz trešo daļu no RO komercializētā olīveļļas apjoma, šīm darbībām, tās vērtējot kopā, piemīt potenciāls radīt būtiskus izmaksu ietaupījumus salīdzinājumā ar situāciju, kurā olīveļļas ražotāji šīs darbības veic atsevišķi. Tādā gadījumā RO radītu būtiskus efektivitātes uzlabojumus un tādējādi atbilstu vienkāršotās metodes nosacījumiem.